b'\n_START_ARTICLE_\nPelt\n_START_SECTION_\nNavnet p\xc3\xa5 kommunen\n_START_PARAGRAPH_\nNavnet Pelt g\xc3\xa5r helt tilbage til romertiden, da romerne  kaldte egnen for Palethe, hvilket bet\xc3\xb8d sumpet omr\xc3\xa5de. _NEWLINE_I Middelalderen og frem til den Franske Revolution var Pelt navnet p\xc3\xa5 et herred, der ogs\xc3\xa5 omfattede dele af nabokommuner. _NEWLINE_I den lokale dialekt betegnede Pelt til sidst kun den h\xc3\xb8jere beliggende del, Overpelt._NEWLINE_Indbyggerne fik i 2017 ved en lokal folkeafstemning mulighed for at bestemme navnet p\xc3\xa5 den nye kommune. Knap tre fjerdedele valgte den historiske betegnelse Pelt.\n_START_SECTION_\nEfternavnet Van Pelt\n_START_PARAGRAPH_\nEfter tidligere nederlandsk skik v\xc3\xa6lgte fraflyttere til st\xc3\xb8rre byer ofte navnet p\xc3\xa5 deres hjemegn som efternavn. Det skete ved at tilf\xc3\xb8je forholdsordet Van (med stort elle lille v), hvilket betyder fra. _NEWLINE_Efternavnet Van Pelt betyder alts\xc3\xa5 bogstaveligt "stammer fra Pelt". Efternavnet forekommer en del i Antwerpen og Amsterdam. Is\xc3\xa6r fra sidstn\xc3\xa6vnte by skete der i 1600-tallet en udvandring til bl.a. de nederlandske kolonier. S\xc3\xa5ledes forekommer ogs\xc3\xa5 efternavnet Van Pelt i USA,  hvor der bl.a. findes en Van Pelt Avenue i New York, som oprindeligt hed Nieuw Amsterdam. I flere tilf\xc3\xa6lde slettedes dog forholdsordet van i udlandet, da det ingen betydning har p\xc3\xa5 andre sprog . _NEWLINE_Danmark opretholdt i 1600-tallet ikke kun milit\xc3\xa6re, men ogs\xc3\xa5 okonomiske forbindelser med Nederlandene. Is\xc3\xa6r sukkerhandelen var meget indbringende. Sukkerbageren Hans Peter Pelt tog i 1600-tallet fra Amsterdam til K\xc3\xb8benhavn, hvor hans s\xc3\xb8n Abraham Pelt oprettede den Peltske stiftelse ved Sankt Petri Kirke (K\xc3\xb8benhavn) i K\xc3\xb8benhavn, der stadig findes.'